Narodna skupština
20130522

Obraćam se predstavnicima većine, siguran sam da vi sami vidite da ovde ima problema u načinu kako je sazvana ova sednica i verovatno mnogima od vas nije drago što se na ovaj način započinje rasprava o jednom važnom setu zakona. Jako je važna ova rasprava i prosto, hajde da racionalno gledamo šta je bolje, da li da ostane senka na celoj ovoj priči oko poreskih zakona ili zato što nismo uspeli da se pripremimo na vreme ili zato što će biti raznih prekidanja i neurotičnih situacija, kao što je ova, a izazvana je načinom kako je Skupština sazvana, ili ćemo odložiti za nekoliko dana početak sednice, obaviti one prethodne procedure, sazvati kolegijum, potražiti mišljenja mnogih relevantnih stručnih organa oko ovih zakona. Imamo u vidu to da je javna diskusija zapravo zaobiđena oko ovoga, iako je priprema zakona trajala dugo. Predlažem ukratko da se u ponedeljak sastanemo, da započnemo rad normalno, a u međuvremenu da obavimo ove radnje koje smo preskočili i da možda i ovu diskusiju oko Poslovnika privedemo kraju.